LAMED NGEC
Mwaka 1914—Obedo Mwaka ma Pire Tek i Lok pa Lunebi ma i Baibul
MA ONONGO pud odong mwaki ma romo 40 kulu me o i mwaka 1914, lukwan mo me Baibul gutito pi alokaloka ma onongo bitimme i mwaka meno kikome. Magi mono gubedo jami ango, dok kit gin ango ma nyuto ni mwaka 1914 obedo mwaka ma pire tek tutwal?
Kit macalo kicoyo kwede i Luka 21:24, Yecu otito ni, “Lurok gibinyono Jerucalem piny nio ka kare pa lurok ocobbe kakare.” Kom me loc pa luker ma gia ki i ot pa Kabaka Daudi onongo tye i Jerucalem ma obedo boma madit pa Lujudaya. (Jabuli 48:1, 2) Pi meno, luker magi onongo dok gipat ki luker me rok ata-ni. Gin onongo gibedo i ‘wi komker pa Jehovah’ kun giloyo loc me ka wang Lubanga kikome. (1 Tekwaro 29:23) Pi meno Jerucalem onongo tye macalo lanyut me loc pa Jehovah.
Lurok kono ‘gucako nyono’ loc pa Lubanga nining, dok man otimme awene? Gin man otimme i mwaka 607 K.M.P. i kare ma jo Babilon guturo Jerucalem. ‘Komker pa Jehovah’ odong nono, labongo laloc mo ma onongo a ki i ot pa Daudi. (2 Luker 25:1-26) ‘Nyono’ Jerucalem-mi onongo mono bibedo matwal? Pe, lok ma lanebi Ejekiel otito i kom Jedekia ma obedo kabaka me agikki i Jerucalem ni: ‘Kwany lalukana ki kitambara labor wic woko ki i wii. Gin man pud pe bibedo kit macalo tye kwede-ni nio wang ma ngat ma dong ayero-ni obino.’ (Ejekiel 21:26, 27) Yecu Kricito aye obedo ‘ngat ma kiyero’ me bedo i wi Komker pa Daudi-ni. (Luka 1:32, 33) ‘Nyon-ni’ onongo bigik nongo Yecu Kricito odoko Kabaka.
Gin man ma pire tekki onongo bitimme awene? Yecu onyuto ni loc pa Lurok onongo birii pi kare mo ma kicimo keken. Gin ma kitito i buk pa Daniel cura 4 konyowa me ngeyo kare ma loc man onongo birii iye. Tito pi lek ma Kabaka Nabukadneja me Babilon oleko. En oneno yat madit ma kitongo kireto woko piny, ento ajutte kitweyo woko ki rubota nyonyo wek pe oloti. Ci lamalaika mo owaco ni: ‘Wek orii mwaka abiro.’—Daniel 4:10-16.
I Baibul, kare mukene ka kiloko i kom yat, nongo cung pi loc. (Ejekiel 17:22-24; 31:2-5) Pi meno, reto yat meno piny onongo nyuto kit ma kibireto kwede loc pa luker me Jerucalem ma onongo cung pi kit me loc pa Lubanga. Ento ginanena meno bene onyuto ni ‘nyono Jerucalem’ bibedo pi tutuno—pi “mwaka abiro.” Dong man onongo omyero kiniang iye nining?
Niyabo 12:6, 14 nyuto ni kare me mwaka adek ki nucu rom ki “nino alip acel ki miya aryo ki pyerabicel.” Dong “mwaka abiro” dodo meno kiryo, nyo bedo nino 2,520. Ento Lurok pe gugiko ‘nyono’ loc pa Lubanga i nge kare mo ma romo nino 2,520 keken cakke ma kituro kwede Jerucalem. Man nyuto ka maleng ni, kare ma lanebi-ni oloko iye-ni lac kato nino meno woko. Ma lubbe ki lok ma tye i buk me Wel 14:34 ki Ejekiel 4:6, “nino acel acel rom ki mwaka acel,” miyo “mwaka abiro” bedo mwaki 2,520.
Mwaka 2,520 ni, ocakke i Dwe me Apar me mwaka 607 K.M.P., i kare ma Jerucalem opoto kwede i cing jo Babilon ka kibalo ker me ot pa Daudi woko. Kare meno ogik i Dwe me Apar me mwaka 1914. Meno aye “kare pa lurok” ogik kwede, ka dong kiketo Yecu Kricito i wi komker me polo calo Kabaka pa Lubanga.*—Jabuli 2:1-6; Daniel 7:13, 14.
Kit ma Yecu otito kwede con, ‘dwogone’ calo Kabaka me polo onyutte ki jami me aura ma gubedo ka timme i lobo—calo lweny, kec, oyeng yeng, two gemo ki mukene mapol. (Matayo 24:3-8; Luka 21:11) Timme pa jami magi gubedo lanyut ma nyuto ni mwaka 1914 obedo mwaka ma kicako kwede Ker pa Lubanga i polo, dok bene obedo acakki me “kare me agikki” me yub maraco me kare-ni.—2 Temceo 3:1-5.
* Cakke i Dwe me Apar me mwaka 607 K.M.P. ni o kwede i Dwe me Apar me mwaka 1 K.M.P. bedo mwaka 606. Kit macalo Mwaka me jero obedo peke i kine-ni, ka icako kwanone ki i Dwe me Apar me mwaka 1 K.M.P. o kwede i Dwe me Apar me mwaka 1914 K.M. kelowa i mwaki 1,914. Ka wamedo mwaki 606 ki mwaki 1914, ci wanongo mwaki 2,520. Pi ngec mukene ma mako tur pa Jerucalem i mwaka 607 K.M.P., nen wi lok ni “Chronology” i buk me Insight on the Scriptures, ma Lucaden pa Jehovah aye gucoyo.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn